Vaat sellisest tänitamisest olen omakorda mina šokeeritud. Kas tõepoolest on Eesti juba niivõrd linnastunud, et suurel osal inimestest pole enam aimugi, kuidas maal elatakse? Sest see, et maal valitseb vaesus, töötus (ja mitte ainult suurperedes) ja viletsad elutingimused, pole mitte erand, vaid reegel. Veevärki pole paljudes maakodudes. Kaevult vee tassimine ja kausis pesemine on Eesti külades nii tavaline, et ilmselt ei tulnud telesaate perekond selle pealegi, et niisuguse asja üle keegi imestada võiks.  Miks heita saatetegijaile ette tõelise Eesti elu kajastamist (kui seda ei tehta võsareporterlikult üleolevas ja mõnitavas võtmes)? Kurb on vaid see, et osa kaasmaalasi eelistaksid pigem ebamugava vaatepildi ees silmad sulgeda, kui selle olemasolu tunnistada.